CMOเก้อจัดงานลูกค้าหนีน้ำท่วมเลื่อนรับ330ล.
CMO จุกน้ำท่วมทำรายได้รับรู้ไม่ทันปีนี้ 330 ล้านบาท บีโอไอแฟร์โฮมโปรฯ เลื่อน ทั้งปีต่ำเป้า 5%
21 ต.ค. 2554

CMO จุกน้ำท่วมทำรายได้รับรู้ไม่ทันปีนี้ 330 ล้านบาท บีโอไอแฟร์-โฮมโปรฯ เลื่อน ทั้งปีต่ำเป้า 5% 
นายเสริมคุณ คุณาวงศ์ ประธานเจ้าหน้าที่บริหาร บริษัท ซีเอ็ม ออร์กาไนเซอร์ (CMO) เปิดเผยว่า น้ำท่วมกระทบกับบริษัทโดยตรงเพราะผู้จัดงานได้เลื่อนการจัดงานรวมมูลค่าทั้งหมด 330 ล้านบาท 
ทั้งนี้ งานหลัก ได้แก่ การเลื่อนจัดงานบีโอไอแฟร์คิดเป็นมูลค่างานของ CMO จำนวน 270 ล้านบาท ส่วนอีก 60 ล้านบาท เป็นงานอื่นๆ เช่น โฮมโปร เอ็กซ์โป ที่เลื่อนจากเดือน ต.ค. ไปวันที่ 3-8 พ.ย.นี้
“เราต้องเลื่อนการรับรู้รายได้งานบีโอไอแฟร์ 270 ล้านบาท ไปต้นปีหน้า ทำให้ทั้งปีนี้ต่ำกว่าเป้าหมาย 5% จากที่ตั้งไว้ 1,000 ล้านบาท”
นายศีลชัย เกียรติภาพันธ์ ประธานเจ้าหน้าที่บริหาร บริษัท ปิโก (ไทยแลนด์) กล่าวว่า มีลูกค้ายกเลิกและเลื่อนการจัดงานออกไปบ้าง 
นางอรรชกา สีบุญเรือง เลขาธิการคณะกรรมการส่งเสริมการลงทุน (บีโอไอ) เปิดเผยว่า ภายหลังการประชุมคณะกรรมการอำนวยการจัดงานนิทรรศการบีโอไอแฟร์ 2011 ว่า ที่ประชุมจะเสนอให้ น.ส.ยิ่งลักษณ์ ชินวัตร นายกรัฐมนตรี เป็นผู้ตัดสินใจกำหนดวันจัดงานบีโอไอแฟร์ 2011 ใหม่ แต่ไม่ควรล่าช้ากว่าเดือน ม.ค. 2555 เพราะจะสร้างความเสียหายมากขึ้น